text: يا عيني عليك يا منى على ملوخياتك الملوكيات فعلا يا ستي حيرتينا شو بدنا نطبق لنطبق المهم اليوم جربت الملوخية الخضراء ويا عيني عليك يا قلبي على هالوصفة الرائعةبالفعل ما بعرف شو اقول لك وكيف اشكرك هي هيه الوصفة اللي منتظرة من زمان اعرفها وخايفة اسال حدا عليها ويكون مو ثقة والمشكلة كنت صايمة اليوم وانا عبشم الروائح اللي بتجنن وخذي فرط قلبي لوقت ما افطرت المغرب ورحت في سباق مع الصحون وتغلبت وعيني بالاكل قلتله لزوجي المسا العشاء كمان ملوخية ما شبعت منها شكرا من القلب الى قلبي منى والله يطعمك مراد قلبك لاننا ما بقى نتعذب بالطبخ فورا مقادير مظبوطة ولذيذة والله وكاني دايقتها رغم كوني صايمة من كتر ما طيبة الله يعطيكم الف عافية ورمضان كريم على الجميع اسرة موقع لقمة طيبة :zzz
text: #000010
text: حسيت فيك , ما انا لما حضرت الملوخية الورق , يمكن خلصت نص الطبخة و هي على النار grin
text: #000012
text: هلا نوريتا مية هلا نور الموقع
  الباقة العطرية مجموعة معطرات و بهارات تضاف لسلق اللحوم أو الدجاج لحتى تعطيها طعم طيب , ممكن تضيفي اي بهارات صحيحة موجودة عندك متل حب الهال أو أعواد القرفة و ورق الغار و الزنجبيل الصحيح و حب الفلفل الأسود أو الفلفل الحلو .. اضافة لحبة بصل كاملة أو كراث أو جزر , مو ضروري نضيف الكل , الموجود عندنا منضيفه
text: #000016
text: حبيبتي منى، عندي كمية ملوخية ناشفة ومفروكة متورّطة فيها. كيف بتنعمل؟؟ لإنه أنا بالعادة بستعمل الملوخية الخضرا أو المثلجة.. بس ناشفة ومفروكة... هاي أول مرة. عمتفصل :cry النجدة ساعدوني :grin :cry
text: #000017
text: شو متورطة و ما متورطة نحنا بسوريا ما منعمل الملوخية بغير وقتها الا ناشفة و مفروكة ..
  اصلا لما عرفت ان في ناس بتستعملها خضراء صرت هيك بس لما جربتها حبيتها :grin
text: #000018
text: المهم رح اقلك سر بيخلي ملوخيتك ما تفصل , أهم الشي انك تقليها على نار هادية , و لحتى تعرفي ان الملوخية صارت جاهزة لاضافة المرق بتحطي معها ملعقة صغيرة من الصنوبر أول التقلية و بتقلي الملوخية متل ما قلت الك على نار هادية كتير و انت عم تحركيها , يعني ما بتوقفي و لا لحظة , التحميص بياخد معك على حسب الكمية , أنا على طبخة عيلتي ممكن ياخد معي نص ساعة , و انت بس ما صار الصنوبر لونه أشقر معناها ملوخيتك صارت جاهزة لاضافة المرق .
text: #000019
text: إذا أضفتي المرق قبل هيك رح تفصل و إذا كانت النار عالية أو تركتي الملوخية من دون تحريك أو كانت السمنة قليلة فرح تحترق ملوخيتك :roll
text: #000020
text: الملوخية الناشفة هي أكلة ملوكية اذا انطبخت مظبوط , شو رايك تعزميني لعندك لحتى اطبخاك اياها , أضمن :grin
text: #000021
text: تقريبا نفس الطريقة الفلسطينية وانا باموت عالملوخية حتي مرات باشرب اخر شي بيتبقي في الصحن :p
text: #000024
text: و انا متلك و الله بتلاقيني بيطلع صحني فاضي و نظيف .
  ممم , ما كنت اعرف ان الفلسطينية بيعملوه بنفس الطريقة , الف شكر الك للمعلومة حبيبتي
text: #000025
text: مرحبا أخت منى .. الملوخية من الأكلات المفضلة جداً عندي .. وهي (بالإضافة لمنسفة الباذنجان والمامونية) ما بطبخها إلا بالسمن العربي وإلا ما بطبخها أبداً .. بحس هالأكلات التلاتة تحديداً حرام ينطبخوا بغير سمنة .. الملوخية ما بحبها مفروكة أبداً يمكن لأني تعودت عليها ورق .. وللأسف مو دائماً بتنجح معي لأنو متل ما قلتي بدها انتباه شديد ومعلمية كتير بالتحميص .. البارحة طبختها وجربت طريقة الصنوبر بالتحميص بس طلع تحميصها زيادة شوي .. بالعادة بحمص الصنوبر لحاله.
  في وحدة قريبتي مشهورة بأنها أشطر طباخة بالعيلة كلها .. أكلاتها كلها غير شكل وخصوصاً البامية والملوخية وما حدا بتطلع معه متلها أبداً .. فعلاً بحياتي ما شفت أطيب من ملوخيتها .. من فترة أعطتني سر عن الملوخية .. الثوم بتقسمه نصين .. نص بتحطه بالأول مع التحميص كالعادة .. والنص التاني بتحطه ني بآخر خمس دقائق وبعدين بتطفي النار .. جربيها شي مرة وادعيلي.
  آخر نقطة .. بالسطر الأول من طريقة التحضير مو مذكور بشكل واضح إضافة الماء لسلق الدجاج وممكن يلتبس الأمر على البعض إذا ما بيعرفوا الطريقة .. وبالفقرة الثالثة مكتوب ساعة بدل دقيقة .. وآسف للإطالة
text: #000026
text: و كمان اضافة للتلات الاكلات عندك الكبة بصينية و بقية الكبب الي المفروض ان تنطبخ بالسمنة, حرام الواحد يعزب حاله و بعدها يخبصها بالاخير و يطبخها بالزيت , اما سمنة معتبرة او نو ..
text: #000027
text: مرة دقت ملوخية عند واحدة من قريباتي و كانت اطيب ملوخية بدوقها بحياتي كلها , و مع اني حسيت ان في ” ان ” بوصفتها بس هي ما عطتني و لا معلومة جديدة أو مختلفة عن طريقة ملوخيتي , بقى اتوقع ان اضافة التوم بالاخير هو السر , الف شكر الك للمعلومة و رح جربها قريب , لان حاسة حالي بدي طنجرة ملوخية كبيرة بعد كل هل الحكي الي بيجوع :grin
text: #000030
text: تسلم ايدك منى بس عندي ملاحظة صغيرة الفروجة لازم تنسلق هيك نحنا منعمل بحلب بحياتي ما سمعت انو تقلب بزيت عذرا وانا بحمص الملوخية بتوم وكزبرة وما في حدا اكلا عندي الا واخد طريقتا 8) تقبلي مروري
text: #000032
text: هلا ممكن تسلقيها و ممكن تقلبيها بالزيت و بعدها تسلقيها , بالطريقتين رح تنسلق بس انا بشوف ان الدجاج و اللحمة اذا تقلبوا شوي قبل ما ينسلقوا بتصير طعمتهم أطيب :zzz
text: #000034
text: أما اضافة التوم و الكزبرة من الاول , بحس ان ممكن يلتدع التوم اذا حمضته من الاول للاخير , لهيك بحمصض شوي الملوخية و بعد شوي بضيف التوم , و على كل الاحوال هل الاختلافات البسيطة لا تفسد للملوخية قضية
text: #000035
text: آسف للتدخل بس أعتقد أن الأخت ميديا فهمت من الوصفة أن الدجاج يقلب بالزيت فقط دون سلق .. وهذا بالضبط ما أشرت إليه في تعليقي السابق على الوصفة عندما قلت أنك لم تذكري بشكل واضح إضافة الماء من أجل سلق الدجاج مما قد يسبب التباس في فهم المقصود .. وأنت وعدت حينها بتعديل الوصفة
text: #000036
text: لا لا تخافي , سمي بالله و حطي الصنوبر مع الملوخية و حمصي على نار هااااااادية و بعدها ادعيلي ان شاء الله
text: #000039
text: مرحبا منى ..أنا مغرمة بالملوكية كتير خصوصا الخشنة مع الدجاج يمي يمي ولما سافرت ماما فرزتلي ملوكية :grin
  بس خلصت :cry ومشتهية عليها كتير ، أنا عندي ملوكية ناعمة مفروكة يعني وجاي عبالي أطبخها باللحمة لأنو مرة دقتها عند قرايبينا وحبيتا هيك كمان ...”لحمة مدعبلة :grin ”
  هلأ السؤال الذي يطرح نفسوا اكيد الملوكية بدها تحميص بس انو اللحمة كيف منعملها ؟؟
  وبدي ارفع طلب ، انو خصصيلنا قسم لأكلات الريجيم معلش لو بدها خبز منبقى مناكل خبز حنطة :roll زوجي على طول بيقلي طبخيلنا طبخة خفيفة بدنا نخفف هالكرش :grin وفوق منها انا كمان سمنت :cry
  وبس يسلمو مقدماً خيت 8)
text: #000041
text: اللحمة بتدعكيها مع ملح و بهار و رشة قرفة و بتدعبيلها و بعدها بتقليها بالسمنة و بترفعيها و بنفس السمنة بتقلي الملوكية
text: #000043